SPIA are un nou șef. Numele lui apare într-o investigație a Ziarului de Gardă
Serviciul Protecție Internă și Anticorupție (SPIA) al Ministerului Afacerilor Interne (MAI) are un nou șef. Fotoliul a fost preluat de șeful inspectoratului de poliție Orhei, Dorin Vrednic.
SPIA are de luni, 25 martie, un nou șef. Șeful inspectoratului de poliție Orhei, Dorin Vrednic, a fost numit în funcția de conducere a SPIA de către ministrul Afacerilor Interne, Adrian Efros. Informația a fost confirmată pentru Ziarul de Gardă de serviciul de presă al SPIA.
Numele lui Dorin Vrednic apare în investigația Ziarului de Gardă – #OrheiLeaks, care vizează informații de interes public din telefonul fostului președinte al raionului Orhei, Dinu Țurcanu, lider al protestelor antiguvernamentale organizate de Partidul Șor din toamna anului 2022.
Din telefonul lui Țurcanu am aflat că acesta a avut comunicări scurte pe Whatsapp cu Dorin Vrednic, dar și cu Petru Colun, polițist angajat pe atunci în cadrul Inspectoratului Național de Patrulare în calitate de comandant de pluton.
Anterior funcția de șef al SPIA a fost deținută de Vladimir Viscun.